Pista bácsi a Duda-Tekerő

Táborban

Tizennyolc éve szervezzük, bonyolítjuk a Duda-Tekerő tábort. Tartottuk

Boldogkőváralján, Csepelen, Nagykörűben, de Pista bácsi

kérésére átköltöztünk szülőfalujába, Kétbodonyba.

Emlékszem, amikor először jött a táborunkba, amit Csepelen tartottunk,

Istvánfi Bazsival megbeszéltük, hogy tehermentesítsük Pista

bácsit, foglalkozzon ő a haladókkal, mi meg a kezdőket pátyolgatjuk.

Ha valaki tud valamennyire dudálni, jobban megérti Pista bácsit,

hogy mit mond, mit akar. Tizenheten voltunk. Rögtön az elején

körbeállított minket, és mondta, hogy dudáljunk közösen valamit.

Választottunk egy egyszerű nótát, és eljátszottuk vagy háromszor,

négyszer. Pista bácsi lehajtott fejjel, fülelve, minden játékos előtt

elhaladt, és amikor abbahagytuk, azonnal kiválasztotta a legkezdőbbeket,

és azt mondta: „Gyertek velem!”.

Elvonultak a nagy kert sarkába, mi addig a haladókkal tanultunk

egy dalt. Fél óra múlva jönnek vissza, körbeállnak, és eldudálnak

egy nótát úgy, hogy tátva maradt a szánk.

– Úristen! Mit csinált az öreg? Ez varázsló!

Ahogy teltek a napok, kezdtünk rájönni a nagy titokra. „Minden

dalt először meg kell tanulni. A dallamot, a szöveget, hogy tudd énekelni.

Amikor ez megvan, próbáld eljátszani dudán, találgasd ki a

hangokat, ha eltévesztetted, az már jó jel, meghallod a rossz hangot,

te javítod ki, fülből játszol, irányítod az ujjaidat. Megy a fejedbe az

ének, a szöveg, a füledből pedig a dallam.” Ezzel a módszerrel gyorsan

lehet tanulni, mindig is ezt magyarázta nekünk.

Érdekes a dudás gondolkodás. Ezek persze nincsenek leírva

sehová. Ha elment egy lakodalomba, vagy egy táncba, pontos rendje

volt annak, hogyan jöjjenek a nóták, hogyan kell a táncot, az éneket

kiszolgálni. Fontos volt, hogy sima csárdással kezdődjön, majd

a dudacsárdással, s aztán jöhet a friss csárdás stb... A kanásztáncoknak

is megvolt az ideje, vagy énekelték, esetleg eszközzel járták,

például baltával. Az énekeknél is vigyázni kellett, hogy egy „zsíros”

nóta nem mehet akármikor. Amikor Pista bácsi apjánál összejöttek

a kanászok pipázgatva, borozgatva, egy idő után előjöttek a „zsíros”

nóták, azok ott és akkor elmentek.

Egyszer a dudatáborban éjszaka rázendítettem egy ilyen nótára.

A sötétben, a tábortűznél nem láttam, hogy gyerekek is fent vannak

még! Pista bácsi jól leszúrt, felállt, és elment lefeküdni. Éreztem,

hogy ez nem volt ildomos, nem győztem másnap bocsánatot kérni.

A falvakban nagyon működtek ezek a szabályok. Ha valaki iszik,

ne rúgjon be! Ha táncol, ne sajátítsa ki a zenekar előtti részt, mert

más is akar ott táncolni! Ha megígért valamit, tartsa meg a szavát!

Ha rajtakapták a hazugságon, egyből elterjedt róla, hogy nem mond

igazat, és nehezen tudta megváltoztatni a beskatulyázást.

Ma ezek az íratlan törvények nem nagyon működnek. Nincs is

példa előttünk, inkább azt látják a gyerekek, hogy ha valaki hazudik,

vagy átveri a másikat, akkor tud érvényesülni. Aki kiadja magát,

őszinte, ad a másiknak is, nem önző, mindig megissza a levét,

kihasználják.

Pista bácsi, ha hívtam, eljött az iskolába a gyerekekhez. Fellépésekre

mentünk, nálunk aludt, mesélt, átadta a tudást önzetlenül.

Egy dolgot nem mondhatott el. A gyógyítást, varázslást. Azt mondta,

addig nem mondhatja el, amíg neki is szüksége lehet rá, mert akkor

elveszti a tudását.

Sokszor megtörtént, hogy a táborban mással voltam elfoglalva,

mondjuk kérdeztek tőlem valamit, vagy jött egy új jelentkező, és

annak segítettem. Közben mindig forgott a kamera, ki sem kapcsoltam,

vettem fel Pista bácsit. Amikor vége lett a tábornak, hazamentem,

visszanéztem, és kiderült, hogy ő mindig mesélt éppen valakinek

egy történetet. Nagyon sok mindent megörökítettem így, amiről

kiderült később, hogy mennyire értékes.

Nemcsak a dallamokat érdemes megtanulni, hanem a hozzáállást,

a régi világot kell megérteni, amikor ez még élő hagyomány

volt. Voltak, akik azt mondták, hogy nem jönnek már a táborba,

mert tudják Pista bácsi összes nótáját, vagy unják már ezeket, és

tanuljunk mást!

– De itt nemcsak a dalokat tanuljuk! – mondtam. – Vegyétek már

észre, hogy egy-egy történet elmesélésével többet tanulunk a dudásságról,

mintha két új dallamot tanulnánk!

Azóta is táplálkozunk belőle!